Jesus se Seunskind: Uit liefde
Die 15-jarige gimnas Shannon Miller het ‘n silwermedalje by 1992 se Olimpiese Spele in Barcelona, Spanje gewen, maar sy was bitter teleurgesteld: nie ‘n enkele goue medalje nie.
Maar vier jaar later palm sy sommer twee goues in Atlanta, VSA in. Enkele dae later vra ‘n TV-verslaggewer haar hoe moeilik dit was om ná die eerste Spele aan te hou oefen. Shannon het haar skouers opgehaal en gesê sy is lief vir gimnastiek. Omdat sy so lief is daarvoor, het sy nie omgegee om so hard te werk nie. Vir ander mense lyk haar voorbereiding dalk swaar, maar Shannon kla nie, omdat sy lief is vir gimnastiek.
Om God se gebooie te gehoorsaam, is amper dieselfde. Mense wat nie vir God of sy Seun ken nie, dink: Jy mag nie dit nie! Jy mag nie dat nie! Baie sê: “Daar’s té veel moenies! Hoe op aarde hou Christene by al die reëls? Dis te moeilik!” Of dalk: “Ek sal nooit al daardie gebooie kan nakom nie!”
Hulle menings wys hulle verstaan nie regtig die Christen se lewenswyse nie. Nes Shannon Miller, wat geoefen het uit liefde, gehoorsaam Christene die Here se opdragte omdat hulle vir Hom lief is. Sy opdragte is nie ‘n las vir sy kinders nie. Om Hom te gehoorsaam, is nie ‘n marteling nie. Dis nie eens moeilik vir mense wat op die Heilige Gees se krag staatmaak nie, want Hy doen al die werk; ons moet Hom net bly vertrou.
Die liefde vir God bestaan dan daarin dat ons sy gebooie gehoorsaam. Sy gebooie is ook nie moeilik om te gehoorsaam nie, want enigeen wat ‘n kind van God is, kan die sondige wêreld oorwin ... deur ons geloof. - 1 Johannes 5:3-4 (Lees 1 Johannes 5:1-5)
Liefdevolle Vader, help my vandag om my liefde vir U te wys in alles wat ek doen.
(Die uitsendings van al my boodskappe, hang af van die stabiliteit van my internet konneksie. Wanneer daar dus onderbrekings daarin is, sal daar ook ongelukkig geen boodskappe uitgestuur kan word nie.)
Posted by Jesus se Seunskind at 08:24
Labels: Uit liefde